Na temelju članka 58. Statuta Osnovne škole Mato Lovrak, Nova Gradiška, članka 56. Zakona o proračunu (Narodne novine“, br. 144/21), a sukladno članku 34. Zakona o fiskalnoj odgovornosti („Narodne novine“, br. 111/18), odredbama Pravilnika o korištenju vlastitih prihoda proračunskih korisnika Brodsko-posavske županije („Službeni vjesnik“, br. 7/11), Školski odbor Osnovne škole Mato Lovrak, Nova Gradiška donosi na sjednici održanoj 27. travnja 2023. godine.

**PRAVILNIK O OSTVARIVANJU I KORIŠTENJU VLASTITIH PRIHODA I**

**NENAMJENSKIH DONACIJA**

 Članak 1.

 Ovim Pravilnikom o ostvarivanju i korištenju vlastitih prihoda ( u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima.

Odredbe ovog Pravilnika ne odnose se na sredstva državnog proračuna, općine, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

 Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.

 Članak 2.

 Sukladno članku 54. Zakona o proračunu ("Narodne novine" br. 144/21) vlastitim prihodima smatraju se prihodi koje Škola ostvari od obavljanja poslova na tržištu i u tržišnim uvjetima.

 Osnovna škola Mato Lovrak, Nova Gradiška (dalje u tekstu: Škola) može ostvarivati vlastite prihode vlastitom djelatnošću, ukoliko Brodsko-posavska županija (dalje u tekstu: Osnivač) svojom odlukom drugačije ne odluči, i to od:

* davanja na korištenje prostora Škole (dvorane, učionica, hola, stanova, prostora za aparat za tople napitke) u 70% iznosu
* zakupa zemljišta (nasad lješnjaka) u 70% iznosu
* prodaje roba i usluga školske zadruge u 100% iznosu
* prodaje sekundarnih sirovina (stari papir i sl.) u 100% iznosu.

 Članak 3.

 Odluku o davanju na korištenje prostora Škole donosi Školski odbor za svaku školsku godinu.

 Odlukom o davanju na korištenje prostora Škole Školski odbor utvrđuje koji se prostori daju na korištenje i cijenu korištenja prostora škole.

 Odluka o davanju na korištenje prostora Škole dostavlja se na suglasnost Osnivaču, a u privitku iste dostavlja se mišljenje ravnatelja te prijedlog ugovora o korištenju prostora.

 Na osnovi odluke o davanju na korištenje prostora Škole, a na koju je Osnivač dao suglasnost, ravnatelj Škole sklapa ugovor o najmu.

 Članak 4.

 Prostori Škole škole mogu se dati na korištenje zainteresiranim građanima, udrugama, ustanovama, trgovačkim društvima i drugim pravnim osobama (dalje u tekstu: korisnici) ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom Škole te ne ometa redovito obavljanje djelatnosti.

 Zainteresirani korisnici podnose zahtjev za korištenje prostora podrobnije navodeći vrijeme, svrhu, broj sudionika i ostale podatke koji pobliže opisuju namjeravanu aktivnost za koju se iznajmljuje prostor.

 U slučaju da se radi o zainteresiranim građanima, odnosno grupi građana, zahtjev podnosi zajednički predstavnik.

 Članak 5.

Ugovor o korištenju prostora Škole sklapa se najdulje na godinu dana te, između ostalog, obavezno sadrži:

- podatke o korisniku;

- termin najma koji ne smije remetiti redovno odvijanje nastavnog procesa;

- podatke o poslovnom prostoru ili opremi;

- iznos koji korisnik plaća za korištenje prostora;

- broj IBAN-a za uplatu i rokove plaćanja;

- pravo na izmjenu cijene u suglasnosti s najmoprimcem;

- period na koji se ugovor sklapa;

- odredbu o zabrani davanja prostora ili opreme u podnajam;

 -odredbe o prestanku ugovora i otkaznim rokovima;

- odredbu o podmirenju troškova nastalih oštećenjem prostora ili opreme.

 Članak 6.

 Odluku o davanju u zakup zemljišta donosi Školski odbor.

 Odlukom o zakupu zemljišta Školski odbor utvrđuje iznos zakupnine, uvjete pod kojima se zemljište daje u zakup i rok na koje se ugovor o zakupu može sklopiti.

 Odluka o davanju u zakup zemljišta dostavlja se na suglasnost Osnivaču, a u privitku iste dostavlja se mišljenje ravnatelja te prijedlog ugovora o zakupu.

 Na osnovi odluke o davanju u zakup zemljišta, na koju je Osnivač dao suglasnost, ravnatelj Škole sklapa ugovor o zakupu.

Članak 7.

U školi djeluje učenička zadruga „Iskrice“, dragovoljna interesna učenička organizacija koja pridonosi postizanju odgojno obrazovnih i gospodarskih ciljeva Škole kao oblik izvannastavne aktivnosti.

Učenici pod mentorstvom voditelja sekcija u zadruzi proizvode i izrađuju razne predmete koje kasnije prodaju na sajmovima.

Za svaku pojedinu robu zadrugari će izraditi kalkulaciju, a cijena pojedine robe utvrdit će se u skladu s kalkulacijom. Cijene se formiraju cjenicima koje odobrava ravnatelj Škole.

 Članak 8.

 Evidencija o sklopljenim ugovorima o davanju na korištenje prostora škole i zakupu zemljišta vodi se u tajništvu Škole, a nadzor i naplatu vlastitih prihoda provodi računovodstvo Škole prema posebnoj proceduri praćenja i naplate prihoda i primitaka Škole.

Članak 9.

Ostvareni vlastiti prihodi, ukoliko osnivač Škole svojom odlukom drugačije ne odluči, koriste se za:

- materijalno –financijske rashode Škole koji su nastali realizacijom programa i aktivnosti temeljem kojih su vlastiti prihodi ostvareni,

- troškove podizanja razine učeničkog standarda kupnjom razne opreme,

- nabavku druge nefinancijske imovine,

- svi ostali troškovi razvrstani po ekonomskoj klasifikaciji razreda „3“ i „ 4“ koji proizlaze iz ukupnog poslovanja škole tj. oni troškovi za koje nisu dostatni prihodi od Osnivača.

Članak 10.

Vlastiti prihodi ostvareni tijekom jedne kalendarske godine koji se ne utroše na pokrivanje troškova sukladno ovom Pravilniku u toj kalendarskoj godini, prebacit će se u slijedeću kalendarsku godinu za podmirenje troškova temeljem odluke Školskog odbora koju donosi Školski odbor na prijedlog ravnatelja.

Članak 11.

Prihodi od donacija i ostalih pomoći koriste se na način kako je predviđeno Ugovorom o donaciji ili pomoći, a ako donator ne odredi namjenu doniranim sredstvima i drugim pomoćima, donirana sredstva te pomoći rasporedit će se sukladno članku 9. ovog Pravilnika .

Škola može primiti donaciju u novcu i koristiti je za namjene koja je dana, odnosno namjenu za koju je odredio donator, osim ako donacija nije u suprotnosti s obrazovnom i odgojnom funkcijom Škole.

Škola može primiti dar u naravi ukoliko se isti može koristiti u obrazovnoj i odgojnoj funkciji Škole.

Stvarna i procijenjena vrijednost primljenog dara dostavlja se voditelju računovodstva Škole radi daljnjeg postupanja sukladno odredbama o popisu imovine i obveza.

Članak 12.

Ovaj Pravilnik stupa na snagu danom donošenja, a objavit će se na oglasnoj ploči i web stranici Škole.

Stupanjem na snagu ovog Pravilnika prestaje važiti Pravilnik o ostvarivanju i korištenju vlastitih prihoda, KLASA:003-05/20-01/04, URBROJ:2178/15-02-20-01 od 30.09.2020. godine.

KLASA: 011-02/23-01/01

URBROJ: 2178-15-02-23-01

U Novoj Gradiški 27.04.2023.

 Predsjednik Školskog odbora:

Igor Samac, v.r.